SA renjaer sterf op Kilimandjaro | Maroela Media
'n Suid-Afrikaanse renjaer is Maandagoggend op berg Kilimandjaro in Tanzanië dood.
Die Nelson Mandela-stigting het gesê Gugu Zulu (38) het asemhalingsprobleme ondervind. "'n Mediese span het hom op 'n drup geplaas en saam met hom teen die berg afbeweeg. Ons verstaan die mediese span het alles in hul vermoë gedoen om hom te red."
Zulu het saam met sy vrou, Letshego, en 41 ander Suid-Afrikaners die berg aangedurf as deel van die Trek4Mandela-uitdaging. Die doel van die uitdaging is om geld in te samel om 350 000 meisies vanjaar op skool te hou. Dit maak deel uit van Mandeladag. "Soos ons verstaan, het Zulu en sy vrou saam met Richard Mabasao, die projekleier, en die mediese span teen die berg afbeweeg. Die ervare bergklimmer Sibusiso Vilane was ook by hulle."
"Ek is platgeslaan. Ek het hom goed geken. Ek het hom gevra om Kilimandjaro te klim," het Sello Hatang, uitvoerende hoof van die Nelson Mandela-stigting, gesê.
Zulu het op 16 Julie op Facebook geskryf: "Ek het dit deur dag twee gemaak. My vrou vaar fantasties en het selfs die plaaslike taal geleer. Ek het griepsimptome en sukkel bietjie, maar vat dit stap vir stap. Vandag kon ons ons bestemming sien en ons kamp is letterlik bo die wolke."
Die Nelson Mandela-stigting het sy meegevoel met Zulu se vrou, dogter en familie betuig. Die ander klimmers sal vandag Kilimandjaro se piek bereik vir Mandeladag.
Gugu Zulu Kilimandjaro Tanzanië
Tragies en skokkend. Hy was immers jonk en fiks? Hy het sy storie agter 'n stuurwiel geken! Wys jou, moenie kanse vat met griep nie.
Ek spekuleer nou net, maar dalk was dit nie NET griep-simptome nie, dalk was dit al reeds tekens van "hoogte-siekte", waar sy longe klaar begin stress ervaar het….? Baie simpatie, en sterkte aan sy kollega's, familie en vriende. Hy wou iets uit die goedheid van sy hart doen vir 'n goeie doel…..
Wonder net, Kan Mediese toelating(as daar so iets bestaan) stenger toegepas word en mense lewens so spaar. Of laat hul maar jou net vrywaringsvorm teken en is so elkeen self verandwoordelik vir enige gebeure.